Ruiz smokkel met Joshua se kop | Netwerk24
Deur Michael Green 03 Desember 2019 22:03
Andy Ruiz verwag hierdie naweek 'n taaier geveg teen Anthony Joshua, maar sê terselfdertyd al die druk is op die Brit.
Andy Ruiz hoop om hierdie naweek weer met Anthony Joshua af te reken. Foto: Getty Images
Ruiz het Joshua in Junie in 'n skok-uitslag as swaargewigkampioen van die Wêreldboksvereniging, Wêreldboksorganisasie, Internasionale Boksfederasie en Internasionale Boksorganisasie onttroon.
Hulle pak mekaar Saterdag weer in Diriyah in Saoedi-Arabië.
"Ons sal moet sien wat hy doen, want al die druk is op hom. Die druk is nie op my nie, want ek het my droom gevolg en dit verwesenlik," het Ruiz aan Reuters gesê.
Ruiz het Joshua in hul vorige geveg in Madison Square Garden vier keer platgeslaan.
Hy verwag egter dat Joshua hierdie keer versigtiger sal wees.
Die opwindende Rowan Campbell kan volgende teen die gedugte Ryno Liebenberg baklei. Foto: Gallo Images
''Maar as hy wil baklei, sal dit vir my beter wees. Ek hou daarvan om te baklei, dis die tipe vegter wat ek is,'' het Ruiz gesê.
''Een hou kan die geveg verander. Dis wat in Junie gebeur het. Dit kan hierdie keer 'n bietjie moeiliker wees as die vorige keer."
Rowan Campbell het intussen die afgelope naweek by Emperors Palace in Kempton Park gewys dat hy een van die blinkste sterre op die plaaslike toneel is.
Campbell het Nicholas Radley in die vierde ronde van 'n geveg in die tussengewigafdeling uitgeslaan.
Daar is nou sprake dat hy volgende teen die gedugte Ryno Liebenberg te staan gaan kom.
Campbell en Liebenberg is albei manne wat net een pad ken en dis vorentoe.
'n Geveg tussen hulle twee sal die plaaslike bokspubliek se verbeelding aangryp.
Die toernooi in Kempton Park het ook 'n betreklike verrassing opgelewer.
In die uitklopreeks vir junior middelgewigte het Brandon Thysse die belowende Roarke Knapp in die sewende ronde uitgeslaan.
Boyd Allen het op sy beurt vir Tristan Truter met 'n tegniese uitklophou in die tiende ronde verslaan.